
MEMINI

Kulcsszavak: Installáció, Sziget Fesztivál, Anyag, Múltidézés, Újrahasználható
“Mély, bűvös bájjal részegítve jár át
a múlt, ha a jelenben éledő!” - Charles Baudelaire
Memini, vagyis el nem feledni. A Római Birodalom bukása óta a sziget mélyén
szunnyadó szerkezetek többet tudnának mesélni a helyszínről mint amit
bármely történelemkönyv. Az Óbudai-sziget gazdag és változatos történeti múlttal rendelkezik, amely a római kortól napjainkig számos különféle funkcióval bírt. Volt már rajta helytartói palota a Római Birodalom idején, hajógyári és ipari központ a 19. században, napjainkban pedig szabadidő- és sportfunkciókat elégít ki, amikor nem Európa egyik legnagyobb zenei fesztiváljának szolgál helyszínéül.
Így a témám a múlt megidézése lesz, mivel szeretném, ha a térinstalláció teljes mértékben önazonos lenne a sziget sokoldalúságával. Felszínre hozni mindazt a szerkezetet, amely a lábunk alatt hever két méter mélyen, és absztrakt módon tálalva azt.
Idejét érzem annak, hogy hozzá tegyünk a múlthoz, ne pedig elvegyünk belőle. Maga a megismerése interaktív keretek között
fog zajlani egy olyan pihenőben, mely nappal békés, a kikapcsolódást helyezi előtérbe, viszont ahogy a nap nyugovóra tér, különös, sokszínű világgá alakul át, mely igazán az éjszakában teljesedik ki.
A római fürdők is hasonló céllal rendelkeztek, nem csak a tisztálkodás célját szolgálták, hanem a társasági élet jelentős színterévé alakult, idővel pedig a társadalmi egyenlőség szimbólumává váltak.
Annak érdekében, hogy a legpontosabb képet kapjam magáról a palotáról Szilágyi János “Az Aquincumi Helytartói Palota” című írását vettem alapul.
A textilválasztás az egyik legmeghatározóbb része volt a projektnek. Olyan anyagra volt szükségem ami tűzálló, jól gátolja a szelet és a nap ellen is biztonságot nyújt, hiszen augusztusban ez nélkülözhetetlen. Szerkezetileg építőipari homlokzati állvány elemekből tevődik össze, mivel jól formálható és más funkciókra is felhasználható lenne a későbbiekben.
Annak ellenére, hogy az installáció teljesen ideiglenes használatú, kifejezetten a Sziget-Fesztivál idejére tervezett, lehetséges lenne a használata az év többi napján is, mivel magában hordozza azokat a jegyeket, melyek egybeolvadnak a sziget karakterével.
Charles Baudelaire “Kapcsolatok” című versének részlete megidézi az általam megálmodott fesztivál hangulatát: “Mint távoli visszhang, mely egyre mélyül, / Egy és nagy végtelenbe olvad össze, / Mely mint az éj vagy nap, széles, ünnepélyes, / Szagokban, színekben s hangokban érző.”



